I vished om, at der jævnligt handles hash i Thy-lejren ved Thisted, gennemførte otte mand fra Midt- og Vestjyllands Politi mandag aften en narko-razzia med hunde i lejren. Betjentene beslaglagde omkring 20 kilo hash, fem kilo hamp, et kilo pot, to gram skunk samt 28 gram euforiserende svampe. To mænd blev anholdt, og de ventes senere tirsdag fremstillet i et grundlovsforhør i Thisted. Vicepolitiinspektør Jens Ove Pedersen oplyser, at der hos en 46-årig beboer i lejren alene blev fundet ni kilo hash og fem kilo hamp. I to skure blev der tilsammen fundet 10 kilo hash. Den anden anholdte mand er 41 år og ikke bosat i lejren, som skønnes at have omkring 100 beboere i øjeblikket. Udover de to anholdte blev to mandlige beboere på 31 år og 25 år sigtet for besiddelse af ret store mængder hash. - Vi ved, at der handles hash i lejren, og vi har gennem tiden jævnligt aflagt besøg. Nu fandt vi, at det var tiden til et lidt større besøg, siger Jens Ole Pedersen. Fundet af lommeregner og vægte bekræfter politiets formodning om, at de beslagte stoffer skulle sælges videre. /ritzau/

Opsummering:
Store mængder hash beslaglagt i Thy-lejren, da otte betjente med hunde gennemførte narko-razzia. To anholdte mænd ventes fremstillet i grundlovsforhør.